Document ID: /roh_data/filtered/fineweb-2-filterrobots_roh.jsonl.gz/56591

A pled èn vegnids: in represchentant da la telefonia mobila, l’Uffizi da natira dal Grischun, in medi, in inschigner independent ed in advocat da donns. In politicher ch’avess ditg insatge en chaussa, n’han las vischnancas da la Tumleastga ch’han organisà il podium betg chattà.
Rait mobila e sperta è impurtanta per l'avegnir
A la discussiun da podium ha il represchentant da telecommunicaziun declerà, quant impurtant che la tecnologia da 5G saja per l’avegnir. I vegnia en il futur a dar tut novas tecnologias che dovrian dapli capacitads, per exempel autos che van autonom.
In medi ha ditg ch’ils davos 25 onns sajan en sia pratica s’augmentads ils cas da glieud che pateschia da radis da telefonin. Il represchentant da telecommunicaziun ha dentant respundì, ch’els resguardian las limitas da radiaziun da la Confederaziun. Ed i dettia era studis che confermian, ch’ils radis dals telefonins na sajan betg nuschaivels per l’uman.
RTR actualitad 12:00
Tge pon ins far per reducir la radiaziun?
- Duvrar il telefonin là nua che la rait è buna, alura sto il telefon transmetter pli pauc ferm.
- Evitar da telefonar en l’auto, nua che la rait è flaivla.
- Duvrar in headset, e betg tegnair il telefon vi da l’ureglia.
- Cumprar in telefonin cun ina radiaziun bassa.
- Ir en l’internet sur cabel a chasa e betg guardar films sur il telefonin.
- Era WLAN emetta radis. Meglier è duvrar internet ch’è vi dal cabel, u betg avair l’emettur da WLAN là nua ch’ins lavura u dorma.